ཁི༽མཚམས་མལ་བཅད་རྒྱའི་དུས་བླ་མ་གཙང་པ་ལ་གདམས་པ། ༈ཨེ་མ་ཧོ། ཆོས་བྱེད་དང་གཉེན་མེད་ནད་པ་གསུམ། ། འདི་གསུམ་ཟཽག་པོ་ངའི་མཆེད་གྲོགས་ཡིན། ། མཆེད་གྲོགས་འདི་གསུམ་ལ་དགྱེས་ན་ཟླ་ལ་བཞུགས། ། དཔེ་ཆ་དང་ལྷ་རྟེན་མཆོད་ཆ་གསུམ། ། འདི་གསུམ་ཟོག་པོ་ངའི་སྐམ་སྤྱད་ཡིན། ། སྐམ་སྤྱད་འདི་གསུམ་གྱི་མི་བྲེལ་ན་ཟླ་ལ་བཞུགས། ། མི་རྒན་དང་རྟ་རྒན་ཁྱི་རྒན་གསུམ། ། འདི་གསུམ་ཟོག་པོ་ངའི་གསོ་རྒྱུ་ཡིན། ། གསོ་རྒྱུ་འདི་གསུམ་གྱི་མི་གཡེང་ན་ཟླ་ལ་བཞུགས། ། གང་བདེ་དང་གང་བྱུང་དྲིན་ཡོད་གསུམ། ། འདི་གསུམ་ཟོག་པོ་ངའི་དགྲ་བོ་ཡིན། ། དགྲ་བོ་འདི་གསུམ་ལ་མི་འཇིགས་ན་ཟླ་ལ་བཞུགས། ། ཆ་མེད་དང་རྒྱུས་མེད་གར་སླེབ་གསུམ། ། འདི་གསུམ་ཟོག་པོ་ངའི་ཕ་ཡུལ་ཡིན། ། ཕ་ཡུལ་འདི་གསུམ་གྱིས་ཆོག་ན་ཟླ་ལ་བཞུགས། ། དད་ཅན་དང་དམ་ཅན་ཟོལ་མེད་གསུམ། ། འདི་གསུམ་ཟོག་པོ་ངའི་གཉེན་གྲོགས་ཡིན། ། གཉེན་གྲོགས་འདི་གསུམ་གྱིས་ཆོག་ན་ཟླ་ལ་བཞུགས། ། གང་བྱུང་དང་གང་དྲན་གང་བདེ་གསུམ། ། འདི་གསུམ་ཟོག་པོ་ངའི་སྤྱོད་པ་ཡིན། ། སྤྱོད་པ་འདི་གསུམ་གྱི་མི་ལད་ན་ཟླ་ལ་བཞུགས། ། གཏད་མེད་དང་ཐུན་མེད་བྱར་མེད་གསུམ། ། འདི་གསུམ་ཟོག་པོ་ངའི་སྒོམ་པ་ཡིན། ། སྒོམ་པ་འདི་འདྲ་ལ་མོས་ན་ཟླ་ལ་བཞུགས། ། མཉམ་ཡངས་དང་ལྷུན་གྲུབ་ཁྱབ་གདལ་གསུམ། ། འདི་གསུམ་ཟོག་པོ་ངའི་ལྟ་བ་ཡིན། ། ལྟ་བ་འདི་འདྲ་ཡིས་ཆོག་ན་ཟླ་ལ་བཞུགས། ། ཧེ་ཧེ་འདི་འདྲ་ཞིག་བྱོན་བྱུང་ཞེས་སམྦྷོ་ཊའི་ངོས་ལ་བྲིས་ནས་བུག་སྒོར་བསྲིངས་པའོ།